Peteet Street, Rainbow City, AL 35906 (MLS #1117034) :: RE/MAX Distinctive | Lowrey Team
MLS #: 1117034 Hoe om grondhervorming te laat werk | Maroela Media
Terwyl tienduisende Suid-Afrikaners hulle instel op die verwerping van die regering se voorstel om grond sonder vergoeding te onteien, moet die fokus heeltemal daarop toegespits wees om te bepaal wat dit sal vereis om suksesvolle grondhervorming te bewerkstellig.
Die Instituut vir Rasseaangeleenthede (IRV) se voorlegging aan die grondwetlike hersieningskomitee, wat onteiening sonder vergoeding en die verwering van eiendomsregte teenstaan, strek verder as die angstigheid oor die neiging van huidige beleidsdenke en stel konstruktiewe maatreëls voor om lank agterstallige grondhervorming te bewerkstellig.
Teen Dinsdag het meer as 34 000 Suid-Afrikaners uit alle gemeenskappe reeds die IRV se voorlegging onderskryf.
Aan die spits daarvan is navorsing wat toon dat ’n toekoms waarin ’n aansienlike getal swart kommersiële boere gehelp word tot besigheid en om hul grond veilig te behou, hoegenaamd nie buite Suid-Afrika se bereik is nie – met dien verstande dat die nodige voorbehoude daargestel word.
Regeringsbeleid is tans om die staat, eerder as die aspirantboer, as die middelpunt van sy grondhervormingspogings te beskou. Dit is in die Staatsgrondverhurings- en onteieningsbeleid gekodifiseer, wat spesifiseer dat grond wat vir herverspreidingsdoeleindes verkry is (met inbegrip van beskikbaarstelling van grond vir aspirantboere) in staatsbesit sal bly.
Slegs die grootste produsente mag kwalifiseer om hul stukke grond te koop, en dan slegs ná 50 jaar. Die beleid van die regering beweeg nou na een van onteiening vanaf bestaande boere om dan – vermoedelik aan opkomende produsente – verhuur te word. Die rede vir hierdie benadering is, volgens die regering, dat “die gewillige koper, gewillige verkoper-model misluk het” omdat daar nie genoeg geld is om dit te laat werk nie.
Die IRV beraam dat weidingsgrond van goeie gehalte in die mark is vir R10 000 per hektaar. Om ’n 1 000 hektaar-plaas vir ’n jong opkomende boer te koop, sou R10 000 000 kos. Ons reken verder dat dit nog R4 000 000 sou kos om dié plaas met 200 dragtige koeie toe te rus. Met nog R2 500 000 sou dan ’n nuwe Land Cruiser-bakkie, ’n trekker, sleepwa en implemente aangeskaf kon word. ’n Verdere R3 500 000 kontant sou as bedryfskapitaal aan die boer voorsien kon word.
Die hele belegging sou op R20 000 000 te staan kom en sou ’n skuldvrye kommersiële boer daarstel wat ’n positiewe kontantvloei van R1 000 000 per jaar genereer, met meer as genoegsame aanvullende sekuriteit om verdere grond te koop en sy boerderyonderneming uit te brei.
Gebaseer op die IRV se bedrae, indien dit aan grondhervorming bestee sou wees, sou dit net oor die afgelope twee jaar 750 suksesvolle nuwe swart kommersiële boere kon vestig. As in aanmerking geneem word dat daar slegs 30 000 kommersiële boere in die land is, is dit nie ’n onaansienlike getal nie. ’n 10%-besnoeiing in die regering se salarisrekening sou elke jaar die vestiging van ’n geraamde 3 000 nuwe swart kommersiële boere kon finansier.
Die begroting van die departement van landelike ontwikkeling en grondhervorming is hierdie jaar omtrent R10,4 miljard. Dit bedra minder as 1% van die regering se totale begrote besteding. Die begroting vir grondhervorming – die verkryging van grond vir herverspreiding – kom op R2,7 miljard te staan.
Elkeen van die nuwe boere wat volgens die IRV se model gevestig sou word, sou in ’n goeie posisie wees om deur middel van hul eie aanvullende sekuriteit en kontantvloei hul besighede te laat groei – veral as die Landbank ruim leningsvoorwaardes aan hulle toestaan, iets wat hulle nie op die oomblik doen nie. Hierdie opkomende swart boere sou stellig in ’n baie sterker finansiële posisie as die meeste wit boere wees. Hul opgang, aansien, sukses en uitbreiding sou die kragtigste antwoord wees wat Suid-Afrika teenoor die historiese ontsegging van eiendomsregte aan swart mense kon bied.
Ons model sou ’n heroorweging van die rigting van beleid voorstel. Dit is eenvoudig, eerlik en kostedoeltreffend en sou binne weke in praktyk gestel kon word. Maar dit sou slegs werk indien eiendomsregte gerespekteer en die landbousektor as ’n markekonomie bestuur word – met ander woorde, indien pragmatisme eerder as ideologie voorgestaan word.
grondhervorming grondonteiening Suid-Afrikaanse Instituut vir Rasseverhoudinge
Nog n siel wat die pot totaal mis. Dit gaan nie oor herverdeling of bemagtiging van swart boere nie, dit gaan oor totalitere beheer oor grond. Die res is mooi praatjies en ergste is julle gee die ANC skietgoed met al die praatjies oor goed soos bemagtiging , verdeling en saamewerking. Ek raai jou aan om bietjie die freedom charter en latere resolusies van die ANC en kie te lees en besluit dan of pragmatisme ooit n rol sal speel solank die laas genoemde regeer
Die skrywer sê dat net sal werk in ‘n vrye markekonomie. Lees. Daar moet beslis iets gebeur i.v.m. grondhervorming. Dit mag net nie toegelaat word om sonder vergoeding te gebeur nie!
Ja dit gaan oor mag, stroop van nog een van die min hulpbronne wat nog oor is, en stemme inwin. Dit gaan gladnie oor regverdige verdeling van grond, voedselsekerheid of welstand van die mense nie, en die regering het geen belang in die welstand van die swartmens nie.
Dit klink na baie harde werk en buite die bereik van 80%.
Dit is nie die regering se plig om sekere mense te finansier nie, al is dit vir iets soos grond. Net ‘n paar vrae wat ek het soos, watter teenprestasie word van die swart opkomende boer vereis vir die “skuldvrye belegging” van R20miljoen? En wat as die boer dan nou ook besluit hy is eintlik nie lus vir boer nie en hy verkoop sommer die grond en vat die R5miljoen wat hy gaan ontvang. En hoekom dat nou stop by boer? Gee vir die swart entrepreneur ook sommer die R20miljoen “skuldvrye belegging” om sy besigheid te begin. En waar dink hierdie skrywer kom hierdie wonderlike “skuldvrye beleggings” dan nou eintlik vandaan? Ek is oortuig dat die staat nie die oplossing is nie en mense wat dink dat hulle enige iets gaan oplos deur sulke voorstelle (van “skuldvrye beleggins”) is absoluut naïef. Wil jy die swart man help, help dan almal. Begin om die belasting drasties te sny en verklein die staatsdiens. Moet nie jou tyd mors met “skuldvrye beleggings” nie.